钦定古今图书集成/理学汇编/文学典/第085卷 > 元好问
## 钦定古今图书集成/理学汇编/文学典/第085卷 > 元好问

按《金史元德明传》：“好问，字裕之，七岁能诗。年十有四，
从陵川郝晋卿学，不事举业，淹贯经传百家，六年而
业成。下太行，渡大河，为《箕山》《琴台》等诗，礼部赵秉文
见之，以为近代无此作也，于是名震京师。中兴定五
年第，历内乡令。正大中，为南阳令。天兴初，擢尚书省
掾。顷之，除左司都事，转行尚书省左司员外郎。金亡”，
不仕。为文有绳尺，备众体。其诗奇崛而绝雕刿，巧缛
而谢绮丽，五言高古沉郁，七言乐府不用古题，特出
新意，歌谣慷慨，挟幽、并之气。其长短句揄扬新声，以
写恩怨者又数百篇。兵后故老皆尽好问，蔚为一代
宗工。四方碑版铭志，尽趋其门。其所著《文章诗》若干
卷，《杜诗学》一卷，《东坡诗雅》三卷，《锦机》一卷，《诗文自警》
十卷。晚年尤以著作自任，以金源氏有天下，典章法
度，几及汉、唐，国亡史作，己所当任。时金国实录在顺
天张万户家，乃言于张，愿为撰述，既而为乐夔所阻
而止。好问曰：“不可令一代之迹泯而不传。”乃构亭于
家，著述其上，因名曰《野史》。凡金源君臣遗言往行，采
摭所闻，有所得，辄以寸纸细字为记录，至百馀万言。
今所传者，有《中州集》及《壬辰杂编》若干卷。年六十八
卒。纂修《金史》，多本其所著云。